**PASLAUGŲ TEIKIMO SUTARTIS Nr.** **2015/..../.... - 01**

Vilnius, du tūkstančiai penkioliktųjų metų \_\_\_\_\_\_\_\_ mėnesio \_\_\_\_\_\_\_ diena

**UAB „Greita spauda“**, įmonės kodas 300630443, registruotos buveinės adresas Šeimyniškių g. 5A, Vilnius, atstovaujama pradavimų vadovo Kęstučio Jurėno, veikiančio pagal įgaliojimą, (toliau vadinamas ***„Vykdytoju“***), ir \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, įmonės kodas \_\_\_\_\_\_\_\_\_\_\_\_\_\_\_\_\_\_\_\_\_\_\_, registruotos buveinės adresas, atstovaujama \_\_\_\_\_\_\_\_\_\_\_\_\_\_, veikiančio bendrovės įstatų pagrindu, (toliau vadinamas ***„Užsakovu“***), toliau abu atskirai vadinami ***„Šalimi“***, o abu kartu ***„Šalimis“****,*

**atsižvelgdami į tai, kad** Užsakovas siekia gauti maketavimo, spaudos ir (ar) reklamos gamybos paslaugas, o Vykdytojas yra profesionalus tokių paslaugų teikėjas, turintis SA 8000, ISO 9001 ir ISO 14001 sertifikatus,

sudarė šią paslaugų teikimo sutartį (toliau vadinama ***„Sutartimi“***) ir joje susitarė dėl žemiau išdėstyto:

1. **SUTARTIES OBJEKTAS**
   1. Šia Sutartimi Vykdytojas įsipareigoja kokybiškai ir laiku Užsakovui atlikti maketavimo, spaudos ir reklamos gamybos darbus (toliau vadinama ***„Darbais“***) pagal šios Sutarties užsakymuose-prieduose (pavyzdinė forma pridedama prie šios Sutarties kaip priedas Nr. 1; toliau vadinama ***„Užsakymais“***) nustatytus parametrus, o Užsakovas įsipareigoja priimti Darbus ir už juos laiku atsiskaityti su Vykdytoju taip, kaip numatyta šioje Sutartyje.
2. **UŽSAKYMŲ PATEIKIMAS**
   1. Darbų turinys, pavadinimai, kaina, apimtys ir atlikimo terminai yra nurodomi Užsakymuose, kurie nuo abiejų Šalių raštiško patvirtinimo dienos tampa neatsiejama šios Sutarties dalimi.
   2. Užsakymai gali būti pateikti vienu iš toliau nurodytų būdų: (i) pateikiant popierinį užsakymą adresu Šeimyniškių g. 5A, Vilnius; (ii) faksu, Nr. +370[●]; (iii) el. paštu, adresu [●]. Užsakymas nusiųstas faksu ar el. paštu laikomas gautu sekančią darbo dieną.
   3. Šalims privalomi ir vykdomi tik Vykdytojo patvirtinti Užsakymai. Vykdytojas Užsakymą patvirtina nusiųsdamas Užsakovui atitinkamą pranešimą Užsakovo nurodytu el. pašto adresu arba fakso numeriu. Patvirtinimas laikomas gautu sekančią darbo dieną. Jeigu per 5 (penkias) darbo dienas, skaičiuojant nuo Užsakymo gavimo dienos, Vykdytojas neinformuoja Užsakovo apie Užsakymo patvirtinimą, laikoma, kad Vykdytojas atsisakė vykdyti Užsakymą ir jis yra negaliojantis.
   4. Tuo atveju, jeigu Vykdytojas raštu informuoja Užsakovą, kad Užsakymą jis galės įvykdyti su išlygomis (pvz.: galės atlikti ne visus užsakomus Darbus; Darbai galės būti atlikti tik su tam tikrais pakeitimais; ir pan.) ir Užsakovas raštu sutinka su minėtomis išlygomis, laikoma, kad Užsakovas pateikė, o Vykdytojas sutiko įvykdyti Užsakymą su minėtomis išlygomis. Jeigu Užsakovas nepatvirtina minėtų išlygų per 5 (penkias) darbo dienas, laikoma, kad Užsakymas nebuvo patvirtintas ir yra negaliojantis.
3. **UŽSAKYMO VYKDYMAS**
   1. Po Užsakymo patvirtinimo Vykdytojas per protingą terminą, jeigu kitaip nėra nurodyta Užsakyme, parengia Darbų koncepcijos pasiūlymus, paruošia Darbų įgyvendinimo projektus, paskaičiuoja kiekvienos iš pasiūlytos koncepcijos sąmatą, bei Darbų atlikimo terminą (grafiką), (toliau vadinama „**Darbų medžiaga**“) bei ją nusiunčia Užsakovui. Darbų medžiaga yra pateikiama Užsakovui ir patvirtinama *mutatis mutandis* vadovaujantis Sutarties 2 dalies nuostatomis, taikomomis Užsakymams.
   2. Sutarties 3.1 punkte nurodyta tvarka Užsakovui patvirtinus Darbų medžiagą, Vykdytojas pradeda gamybos darbus. Vykdytojas pradeda faktinį gamybos darbų vykdymą ne vėliau kaip po 2 (dviejų) darbo dienų po to, kai Užsakovas patvirtina Darbų medžiagą.
   3. Vykdytojas įsipareigoja, laikantis nustatytų kokybės reikalavimų, sąžiningai, atsakingai ir laiku atlikti Darbus nurodytus Užsakyme. Jeigu kokybės reikalavimai nėra specialiai aptarti Užsakyme, Vykdytojo Darbų kokybė turi atitikti įprastai tokios rūšies darbams keliamus reikalavimus ir kokybę.
   4. Vykdytojas įsipareigoja visus Darbus atlikti savo medžiagomis, jei Užsakymuose nenumatyta kitaip. Vykdytojas atsako už panaudotų Darbams medžiagų kokybę, išskyrus atvejus, kai medžiagą pateikia Užsakovas arba ji yra įsigyjama Užsakovo nurodymu. Vykdytojas Darbams parenka medžiagas su įprastomis tokioms medžiagoms taikomomis gamintojo garantijomis.
   5. Vykdytojas turi teisę savo nuožiūra ir be jokio Užsakovo informavimo apie tai pasitelkti trečiuosius asmenis šiai Sutarčiai vykdyti. Tačiau ir tokiu atveju už tinkamą Sutarties vykdymą Užsakovui atsako Vykdytojas.
4. **ATLIKTŲ DARBŲ PRIĖMIMAS-PERDAVIMAS**
   1. Atlikęs Darbus, Vykdytojas apie tai informuoja Užsakovą telefonu arba el. paštu, kurį pastarasis nurodo Vykdytojui.
   2. Atliktų Darbų (t.y. pagamintos produkcijos) atsiėmimo ar pristatymo sąlygos nustatomos Užsakymuose. Jeigu Užsakyme minėtos sąlygos nėra nurodytos, laikoma, kad Užsakovas visus Darbų rezultatus savo sąskaita ir jėgomis atsiima Vykdytojo patalpose, esančiose adresu Šeimyniškių g. 5A, Vilniuje, ne vėliau kaip per 3 (tris) darbo dienas, skaičiuojant nuo Užsakovo informavimo dienos. Darbų rezultatai turi būti atsiimami Vykdytojo darbo laiku (I-V: 8-17 val., išskyrus oficialias šventines dienas).
   3. Jeigu Užsakyme nėra nurodyta kitaip, Darbų rezultatai supakuojami ir paruošiami atsiėmimui Vykdytojo pasirinktu būdu ir forma.
   4. Darbų rezultatai priimami-perduodami pasirašant Vykdytojo parengtą priėmimo-perdavimo aktą (toliau vadinama „**Aktu**“). Jeigu viena iš Šalių neteisėtai atsisako pasirašyti Aktą, tai aktas laikomas galiojančiu jį pasirašius tik vienai iš Šalių. Užsakovui neteisėtai atsisakant pasirašyti Aktą, Vykdytojas turi teisę sustabdyti Darbų perdavimą Užsakovui iki kol pastarasis pasirašys Aktą.
   5. Visa atsakomybė dėl Darbų rezultatų praradimo, sugadinimo ir pan. tenka Užsakovui nuo Darbų priėmimo-perdavimo momento.
   6. Užsakovas turi apžiūrėti Darbų rezultatus ir gali pareikšti pagrįstas ir motyvuotas pretenzijas, jei tokios yra, dėl Darbų kokybės ne vėliau kaip per 3 (tris) darbo dienas nuo Akto pasirašymo dienos arba nuo Darbų priėmimo-perdavimo momento, jeigu Aktas nebuvo pasirašytas. Pretenzijos pateikiamos raštu, jas siunčiant paštu Vykdytojo buveinės adresu arba įteikiant pasirašytinai. Ne vėliau kaip pretenzijų Vykdytojui pateikimo dieną Užsakovas turi grąžinti Vykdytojui nekokybiškus Darbų rezultatus. Pretenzijos gali būti reiškiamos tik dėl nekokybiškos Darbų dalies. Aiškumo dėlei pažymima, kad nekokybiškai atlikta Darbų dalis negali būti pagrindas atsisakyti priimti ir (ar) reikšti pretenzijas ir dėl kokybiškai atliktos Darbų dalies. Už kokybiškai atliktus Darbus (arba jų dalį) turi būti atsiskaitoma su Vykdytoju Sutartyje įtvirtinta bendra tvarka.
   7. Nepareiškus pretenzijų per minėtą terminą, laikoma, kad Užsakovas visus Darbus priėmė kaip kokybiškus ir atliktus tinkamai, todėl jokių pretenzijų Vykdytojui neturi.
   8. Vykdytojas įsipareigoja pagrįstus ir motyvuotus Darbų trūkumus pašalinti per protingą terminą ir juos ar jų dalį (jeigu nekokybiška yra tik Darbų dalis) perduoti Užsakovui aukščiau šioje Sutarties dalyje aprašyta tvarka.
5. **KITOS VYKDYTOJO TEISĖS IR ĮSIPAREIGOJIMAI** 
   1. Tuo atveju, jeigu Užsakymui įvykdyti Vykdytojui yra reikalinga tam tikra informacija, dokumentai ir pan., tai Užsakovas privalo pateikti juos Vykdytojui per protingą terminą, kuris turi būti kuo trumpesnis.
   2. Vykdytojas privalo raštu, faksu arba elektroniniu paštu informuoti Užsakovą apie medžiagos, maketų ir kito, ką Užsakovas privalo pateikti pagal šią Sutartį ir Užsakymus, nepateikimą.
   3. Tuo atveju, jeigu Vykdytojas negali pradėti ar atlikti Darbų dėl Užsakovo kaltės (nepateikia duomenų, nesumoka ir pan.), tai Vykdytojas turi teisę sustabdyti tolesnį Darbų atlikimą iki Užsakovas pašalins minėtus pažeidimus. Visi Vykdytojo prievolių atlikimo terminai pailginami tiek dienų, kiek Užsakovas pradelsė įvykdyti laiku savo prievoles.
6. **KITOS UŽSAKOVO TEISĖS IR ĮSIPAREIGOJIMAI** 
   1. Tuo atveju, jeigu Užsakyme nurodyta, kad Darbų medžiagą (visą ar jos dalį) teikia Vykdytojui pats Užsakovas, tai Užsakovas įsipareigoja tai padaryti ne vėliau kaip iki Užsakyme nurodytos datos.
   2. Užsakovas įsipareigoja priimti iš Vykdytojo pagamintus gaminius/įrenginius ar suteiktas paslaugas ir jų priėmimo-perdavimo momentu pasirašyti Aktą ir (ar) PVM sąskaitą-faktūrą.
   3. Užsakovas Užsakyme nurodo kontaktinį asmenį (šio asmens mobiliojo telefono numerį, elektroninį paštą), su kuriuo, esant būtinybei, Vykdytojas galėtų susisiekti darbo metu, vykdydamas šią Sutartį.
   4. Užsakovas turi teisę daryti neesminius Užsakymo specifikacijos pakeitimus iki galutinio Darbų medžiagos patvirtinimo. Užsakovui padarius minėtus pakeitimus turi būti peržiūrima Darbų kaina ir terminai. Nuostolius/papildomus kaštus, atsiradusius dėl specifikacijos pakeitimo, atlygina Užsakovas.
7. **ATSISKAITYMAI**
   1. Darbų įkainiai nurodomi Užsakymuose. Jeigu nėra kitaip nurodyta, įkainiai nurodomi be PVM.
   2. Vykdytojui atlikus Darbus, jis išrašo PVM sąskaitą faktūrą ir ją pateikia Užsakovui el. paštu, adresu: [●]. Sąskaita laikoma gauta sekančią darbo dieną, einančią po išsiuntimo dienos. Vykdytojas privalo apmokėti sąskaitą ne vėliau kaip per \_\_\_\_\_\_\_\_\_ (\_\_\_\_\_\_\_\_\_\_\_\_\_\_\_\_\_\_\_) kalendorinių dienų, nuo jos pateikimo dienos.
   3. Iki visiško sąskaitos apmokėjimo momento Vykdytojas turi teisę nepriimti naujų Užsakymų, o priėmęs ir (ar) pradėjęs juos vykdyti turi teisę vienašališkai sustabdyti Užsakymo vykdymą ar jo atsisakyti, bei pareikalauti Užsakovo atlyginti patirtus nuostolius, jeigu Užsakovas pradelsia pilnai apmokėti jam pateiktą sąskaitą. Tuo atveju, jeigu toliau šioje Sutartyje nurodyta tvarka, Užsakovui suteikiama teisė į tam tikro dydžio prekinio kredito sumą (toliau vadinama ***„Prekiniu kreditu“****)*, tai iki jo išnaudojimo momento Vykdytojas priima ir vykdo Užsakovo pateiktus Užsakymus šioje Sutartyje numatyta tvarka.
   4. Užsakovui suteikiama teisė į Prekinį kreditą (pažymėti „X“): TAIP □ / NE □. Jeigu suteikiama, jo dydis yra: [●] ([●]) Eur. Suteiktą Prekinį kreditą Vykdytojas turi teisę bet kada vienašališkai panaikinti arba pakeisti jo dydį, apie tai iš anksto, ne vėliau kaip prieš 5 (penkias) darbo dienas, informuodamas Užsakovą jo nurodytu el. paštu arba faksu.
   5. Užsakovas atsiskaito bankiniu pavedimu arba įmokėdamas grynais pinigais į Vykdytojo kasą. Atsiskaitymas laikomas atliktu, kai pinigai patenka į Vykdytojo atsiskaitomąją sąskaitą arba nuo grynųjų pinigų įmokėjimo į Vykdytojo kasą momento. Jeigu nėra susitarta kitaip, visi atsiskaitymai atliekami eurais.
   6. Šalys susitaria, kad nepriklausomai nuo Užsakovo nurodytos mokėjimo paskirties, įmokos paskirstomos eiliškumo tvarka šioms išlaidoms padengti: 1. išlaidoms, susijusioms su reikalavimu įvykdyti prievolę (ikiteisminio skolos išieškojimo išlaidoms ir pan.); 2. palūkanoms; 3. netesyboms; 4. pagrindinei prievolei.
8. **INTELEKTINĖS NUOSAVYBĖS TEISĖS**
   1. Visos teisės į objektus (ženklai, nuotraukos ir t. t.), kuriuos Užsakovas pateikia Vykdytojui pagal šią Sutartį, priklauso Užsakovui ir Vykdytojas turi teisę naudotis pateiktais objektais tik ta apimtimi ir tik tokiomis teisėmis (saugoti, modifikuoti ir pan.) į juos, kiek tai yra būtina tinkamai įvykdyti savo prievoles pagal Sutartį, nebent Sutartyje būtų numatyta kitaip.
   2. Užsakovas prisiima visą atsakomybę už informacijos (vaizdinės, tekstinės ir kt.), pateiktos Vykdytojui, teisingumą, jos pilnumą ir pan., taip pat patvirtina, kad ji nepažeidžia trečiųjų asmenų teisių ir teisėtų interesų, bei atitinka (nepažeidžia) Lietuvos Respublikos teisės aktų nuostatų. Tuo atveju, jeigu šiame punkte įtvirtintų prievolių Užsakovas neįvykdo, tame tarpe, paaiškėja, kad jo patvirtinimai neatitinka tikrovės, tai Užsakovas privalo atlyginti Vykdytojui visus jo dėl to patirtus nuostolius, bei aktyviais veiksmais ginti nuo trečiųjų asmenų Vykdytojui pareikštų pretenzijų (ieškinių), jeigu tokie būtų pareikšti.
   3. Visos teisės į vykdant šią Sutartį sukurtus objektus (Darbų rezultatus) priklauso Vykdytojui, išskyrus Užsakovo teisę naudoti objektus pagal tiesioginę jų paskirtį. Užsakovas turi teisę naudotis minėta teise neapsiribojant teritorija („pasaulinė licencija“) ir neterminuotai.
   4. Vykdytojas turi teisę savęs pristatymo/reklamos tikslais rodyti tretiesiems asmenims ir (ar) patalpinti savo ir (ar) kitų asmenų interneto svetainėse pagal šią Sutartį jo sukurtus objektus, kurių dalimi yra ir Užsakovui priklausantys objektai (Sutarties 8.1 punktas).
   5. Šalis turi teisę naudoti intelektinės nuosavybės objektus kitaip, nei numatyta šioje Sutartyje, tik turėdamos išankstinį kitos Šalies raštišką susitikimą.

1. **ŠALIŲ ATSAKOMYBĖ**
   1. Sutarties sąlygų nesilaikanti Šalis atsako Sutartyje ir teisės aktuose numatyta tvarka. Sutartį pažeidusi Šalis turi atlyginti kitai Šaliai jos patirtus tiesioginius nuostolius, išskyrus atvejus, kai kitaip numatyta Sutartyje.
   2. Jeigu Vykdytojas Sutartyje nustatytu laiku neatlieka Darbų, jis moka Užsakovui 0,2 (dviejų dešimtųjų) % dydžio delspinigius nuo laiku neatliktų Darbų sumos, nurodytos Užsakyme, už kiekvieną pavėluotą atlikti Darbus kalendorinę dieną.
   3. Jeigu Užsakovas vėluoja atsiskaityti su Vykdytoju Sutartyje nustatyta tvarka ir terminais, jis moka Vykdytojui:
      1. 0,2 (dviejų dešimtųjų) % dydžio delspinigius nuo uždelstos apmokėti sumos už kiekvieną pradelstą sumokėti kalendorinę dieną; arba
      2. tuo atveju, jeigu skola nepadengiama 180 (šimtą aštuoniasdešimt) kalendorinių dienų ir ilgiau, tai nuo 181 (šimtas aštuoniasdešimt pirmos) kalendorinės dienos delspinigių dydis padidėja iki 1 (vieno) procento už kiekvieną uždelstą sumokėti dieną.
   4. Užsakovui neatsiėmus Darbų rezultatų per sutartą terminą (nurodytą Užsakyme arba šioje Sutartyje), jis įsipareigoja mokėti Vykdytojui:
      1. 0,2 (dviejų dešimtųjų) % dydžio baudą už kiekvieną pradelstą atsiimti Darbų rezultatus kalendorinę dieną nuo Darbų kainos sumos; ir (ar)
      2. tuo atveju, jeigu Darbų rezultatai neatsiimami 30 (trisdešimt) kalendorinių dienų ir ilgiau, tai Vykdytojas turi teisę visą ar dalį Darbų rezultatų atlygintinai perleisti trečiajai šaliai ir iš gautų lėšų patenkinti visus ar dalį piniginių reikalavimų į Užsakovą.
   5. Netesybų sumokėjimas neatleidžia Šalių nuo įsipareigojimų pagal šią Sutartį įvykdymo.
   6. Vykdytojo atsakomybė, kylanti iš šios Sutarties, visais atvejais yra ribojama Darbų kainos, nurodytos konkrečiame Užsakyme, dėl kurio vykdymo (nevykdymo) kilo atsakomybė, dydžiu, išskyrus atvejus, kai Užsakovas nuostolius patyrė dėl Vykdytojo tyčinių veiksmų.
   7. Vykdytojas nėra atsakingas už gaminių (Darbų rezultatų) kokybės pablogėjimą, jei Užsakovas ar asmenys, kuriems Vykdytojas perdavė gaminius, juos naudojo ne tiems tikslams, kuriems tokie gaminiai yra paprastai naudojami, nesilaikė instrukcijose nurodytų reikalavimų, pažeidė gaminių transportavimo, laikymo, naudojimo ar sandėliavimo taisykles.
   8. Nei viena iš Šalių neatsako už Sutarties neįvykdymą dėl nenugalimos jėgos aplinkybių, kurių Šalys negalėjo numatyti (potvynis, žemės drebėjimas, karo veiksmai, blokada ir kitokios priežastys), su sąlyga, kad šie veiksmai turėjo tiesioginę įtaką Sutarčiai vykdyti. Esant tokioms aplinkybėms, Šalis, negalinti vykdyti Sutarties, per 2 (dvi) darbo dienas turi apie tai informuoti kitą Šalį. Bet kurios Šalies kitų kontrahentų (pvz. subrangovų) įsipareigojimų nevykdymas nėra nenugalimos jėgos aplinkybė.
   9. Jeigu nenugalimos jėgos aplinkybės tęsiasi ilgiau kaip 2 (dvi) savaites iš eilės, kita Šalis gali vienašališkai nutraukti šią Sutartį neatlygindama kitai Šaliai pastarosios dėl tokio nutraukimo patiriamų nuostolių.
   10. Šalys susitaria, kad Užsakovui pažeidus mokėjimų įsipareigojimus, Vykdytojas turi teisę įsiskolinimo išieškojimui pasitelkti trečiuosius asmenis, o Užsakovas padengia Vykdytojui visas su skolos išieškojimu susijusias išlaidas.
   11. Tuo atveju, jeigu Užsakovas pradelsia pilnai atsiskaityti su Vykdytoju 45 (keturiasdešimt penkias) kalendorines dienas ar daugiau, tai Vykdytojas apie įsiskolinimo faktą informuoja skolininkų duomenų bazes valdančius asmenis, tame tarpe, ir „CREDITINFO“.
   12. Šioje Sutarties dalyje numatytas prievoles Šalys turi įvykdyti ne vėliau kaip per 5 (penkias) darbo dienas, po kitos Šalies rašytinio reikalavimo pateikimo kitai Šaliai dienos, nebent šios Sutarties dalies punktuose yra numatyti kiti prievolių įvykdymo terminai.
2. **KONFIDENCIALUMAS**
   1. Šios Sutarties galiojimo laikotarpiui ir bet kada vėliau, pasibaigus Sutarčiai ar ją nutraukus prieš terminą, Šalys privalo išlaikyti griežtai konfidencialiai bet kokią informaciją, esančią šioje Sutartyje ar susijusią su ja, taip pat bet kokią informaciją, atskleistą tiek sąmoningai, tiek atsitiktinai, Sutarties vykdymo metu (išskyrus bendro pobūdžio informaciją). Nei viena Šalis neturi teisės atskleisti jokios dalies tokios informacijos trečiosioms šalims be išankstinio raštiško kitos Šalies sutikimo, nebent tai bus įsakmiai privaloma pagal Lietuvos Respublikos įstatymus arba tai bus būtina šios Sutarties tinkamam vykdymui.
3. **SUTARTIES GALIOJIMAS IR NUTRAUKIMAS**
   1. Sutartis įsigalioja nuo jos pasirašymo momento ir galioja iki [●] d. Tuo atveju, jeigu nei viena iš Šalių, likus ne daugiau kaip 30 (trisdešimčiai) kalendorinių dienų iki Sutarties galiojimo pabaigos, nepraneša raštu kitai Šaliai apie ketinimą nepratęsti Sutarties, jos galiojimas automatiškai prasitęsia dar vieneriems metams. Anksčiau sutarto termino Sutartis gali būti nutraukta tik šioje Sutartyje numatyta tvarka ir terminais. Sutarties nuostatos, kurios akivaizdu, kad turi galioti ir po Sutarties nutraukimo ar pasibaigimo, lieka galioti ir po Sutarties galiojimo pabaigos.
   2. Bet kuri Šalis turi teisę vienašališkai nutraukti šią Sutartį apie tai raštu įspėdama kitą Šalį ne mažiau kaip prieš 30 (trisdešimt) kalendorinių dienų iki numatomos nutraukimo datos. Sutarties nutraukimas neatleidžia Šalies nuo iki Sutarties nutraukimo dienos prisiimtų įsipareigojimų visiško įvykdymo, tame tarpe, Užsakovas nutraukęs šią Sutartį įsipareigoja atlyginti Vykdytojui už faktiškai atliktus Darbus bei atlyginti jo patirtas išlaidas/nuostolius iki Sutarties nutraukimo dienos.
   3. Jeigu viena iš Šalių nevykdo arba netinkamai vykdo savo įsipareigojimus pagal šią Sutartį, kita Šalis turi teisę raštu pareikalauti iš įsipareigojimų nevykdančios Šalies nedelsiant, bet ne ilgiau kaip per 3 (tris) darbo dienas, skaičiuojant nuo reikalavimo pateikimo dienos, nutraukti pažeidimą ir pašalinti jo padarinius. Jeigu minėta Šalis nenutraukia ir (ar) nepašalina pažeidimų/padarinių per minėtą terminą, tai kita Šalis turi teisę vienašališkai nutraukti Sutartį, nusiųsdama pranešimą apie Sutarties nutraukimą. Sutartis tokiu atveju laikoma nutraukta nuo minėto pranešimo gavimo dienos (Sutarties 2.2 punktas).
   4. Vykdytojas turi teisę reikalauti iš Užsakovo nedelsiant sumokėti visas sumas už jau atliktus Darbus, bei nutraukti Sutartį, jeigu yra objektyvių priežasčių, galinčių sukelti Užsakovo nemokumą, įskaitant ir toliau išvardytus atvejus:
      1. kai Užsakovui pradedama restruktūrizavimo procedūra;
      2. kai Užsakovui pradedama bankroto procedūra;
      3. kai Vykdytojo pateiktos Užsakovui prekės ar paslaugos yra įkeičiamos, perleidžiamos ar perduodamos naudotis tretiesiems asmenims ar kitaip suvaržoma Vykdytojo teisė į prekes ar paslaugas, ir Užsakovas nėra už jas (juos) pilnai atsiskaitęs;
      4. kai yra sudarytas susitarimas tarp Užsakovo ir jo kreditorių dėl skolų grąžinimo, iš kurio matoma, kad Vykdytojas patirs nuostolius.
4. **BAIGIAMOSIOS NUOSTATOS**
   1. Bet kokie šios Sutarties pakeitimai ar papildymai daromi raštu, patvirtinami Šalių įgaliotų asmenų ir yra laikomi neatsiejamomis šios Sutarties dalimis. Šalis, gavusi kitos Šalies pasiūlymą raštu dėl Sutarties sąlygų pakeitimo ar papildymo, turi atsakyti kitai šaliai per 7 (septynias) darbo dienas. Prie šį terminą nepateikus atsakymo laikoma, kad pasiūlymas yra atmestas.
   2. Visi pranešimai, ataskaitos ir kita informacija, susijusi su šios Sutarties įgyvendinimu, siunčiama registruotu laišku, elektroniniu laišku, faksu arba įteikiama Šaliai asmeniškai. Registruoto (prioritetinio) laiško atveju, laikoma, kad jis yra įteiktas antrą darbo dieną po išsiuntimo.
   3. Nuo šios Sutarties pasirašymo dienos Šalys įsipareigoja nedelsiant raštiškai, faksu, elektroniniu laišku, informuoti viena kitą apie atsiradimą ar egzistavimą bet kokio įvykio, sąlygos ar aplinkybės, kuri paveiktų ar sąlygotų Sutarties pažeidimą. Šalys susitaria, kad bet kuri iš jų visais atvejais veiks geranoriškai kitos Šalies atžvilgiu ir panaudos visas protingas priemones, kad užtikrinti Sutarties sąlygų laikymąsi.
   4. Sutarties Šalys privalo per 3 (tris) darbo dienas raštu informuoti viena kitą apie bet kokius jų rekvizitų ar banko sąskaitų duomenų pasikeitimus. Nepranešus apie tokius pasikeitimus, bet kokia korespondencija, išsiųsta Šaliai žinomu adresu bus laikoma gauta.
   5. Bet kokį iš šios Sutarties kylantį arba su ja susijusį ginčą, nesutarimą ar reikalavimą Šalys sieks išspręsti tiesioginėmis derybomis ieškodamos abipusiai priimtino sprendimo. Šalims nesusitarus, ginčas, nesutarimas ar reikalavimas sprendžiamas Lietuvos Respublikos įstatymų nustatyta tvarka Vykdytojo registruotos buveinės teismo veiklos teritorijoje.
   6. Šalys garantuoja, jog jos yra tinkamai įsteigtos ir teisėtai veikiantys juridiniai asmenys ir pagal Lietuvos Respublikos įstatymus turi visus įgaliojimus ir teises prisiimti bei vykdyti visus savo įsipareigojimus pagal šią Sutartį. Šalys, pasirašydamos šią Sutartį, patvirtina, kad turėjo galimybę konsultuotis su jų pasirinktais teisininkais, Sutartį pasirašo gera valia, suprato Sutarties tekstą ir sąlygas. Asmuo, pasirašantis šią Sutartį bet kurios Šalies vardu, turi visus teisės aktų ir Šalies nustatyta tvarka tam tikslui išduotus reikalingus įgaliojimus ir patvirtinimus; ši Sutartis buvo tinkamai patvirtinta visų reikalingų Šalies valdymo organų; Šalies valdymo organų sprendimai atitinka tikrovę ir yra teisėtai priimti tam teises bei įgalinimus turinčių Šalies valdymo organų, kurie buvo sušaukti ir sprendimus priėmė, nepažeidžiant teisės aktų ir Šalies įstatų nustatytos tvarkos.
   7. Jeigu kuri nors šios Sutarties nuostata prieštarauja Lietuvos Respublikos įstatymams ar dėl kokių nors priežasčių yra negaliojanti, ji nedaro negaliojančiomis likusiųjų šios Sutarties nuostatų. Tokiu atveju Šalys privalo nedelsdamos pakeisti negaliojančią nuostatą teisiškai veiksminga norma, kuri savo turiniu kiek įmanoma labiau atitiktų negaliojančią nuostatą.
   8. Ši Sutartis pasirašyta lietuvių kalba dviem egzemplioriais, turinčiais vienodą juridinę galią, kurių po vieną įteikiama kiekvienai Šaliai.
   9. Faksimiliniu ryšiu perduota pasirašytą ir įmonės spaudu patvirtinta sutartį, o taip pat ir pasirašytus ir įmonės spaudu patvirtintus priedus-užsakymus prie šios Sutarties, Šalys sutaria laikyti galiojančiais.
5. **PRIEDAI**
   1. Priedas Nr. 1 – Priedo-užsakymo pavyzdinė forma.
6. **ŠALIŲ ADRESAI, REKVIZITAI IR PARAŠAI:**

|  |  |
| --- | --- |
| **VYKDYTOJAS:** | **UŽSAKOVAS:** |

|  |  |
| --- | --- |
| **UAB „Greita spauda“** | **UAB** |
| Šeimyniškių g. 5A, Vilnius |  |
| Įmonės kodas 300630443 | Įmonės kodas |
| PVM kodas LT100002798110 | PVM kodas |
| A./s. LT957300010098451794 |  |
| AB „Swedbank“, Banko kodas 73000 |  |
|  |  |
| Tel.: xxx | Tel.: |
| Fax: xxx | Fax: |
| El. paštas: xxx | El. paštas: |
| Pardavimų vadovas  Kęstutis Jurėnas  \_\_\_\_\_\_\_\_\_\_\_\_\_\_\_\_\_\_\_\_\_A.V. | \_\_\_\_\_\_\_\_\_\_\_\_\_\_\_\_\_\_\_\_\_\_\_A.V. |

Paslaugų sutarties priedas Nr. 1

**Priedo-užsakymo pavyzdinė forma**

|  |  |  |
| --- | --- | --- |
| UAB „Greita spauda“  Į.k. 300630443  PVM LT100002798110  Šeimyniškių g. 5A, Vilnius |  |  |

### PRIEDAS – UŽSAKYMAS Nr. \_\_\_\_

prie 2015 \_\_\_\_\_\_\_\_\_\_ Sutarties Nr. \_\_\_\_\_\_\_\_\_\_\_\_\_

2015\_\_\_\_\_\_\_\_\_\_

Vilnius

|  |  |  |  |  |
| --- | --- | --- | --- | --- |
| **Gaminys** | **Gaminio charakteristika** | **Kiekis, vnt.** | **Vieneto kaina, EUR** | **Suma, EUR** |
|  |  |  |  |  |
|  |  |  |  |  |
|  |  | **Suma iš viso:** | |  |
|  |  | **PVM:** | |  |
|  |  | **Suma su PVM:** | |  |

Maketo, informacijos ir darbinės medžiagos pateikimo terminas: \_\_\_\_\_\_\_\_d.d.

Atlikimo terminas: \_\_\_\_\_d.d. nuo galutinio maketo patvirtinimo raštu.

Produkcija pristatoma: *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

Užsakovo kontaktinis asmuo: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |
| --- | --- | --- |
| Sudarė:  Tel.:  E-paštas: |  | Pasiūlymą tvirtinu: |